Rauman telakan toiminta nykymuodossaan päättyy osana telakkayhtiö STX:n rakennemuutosta, yhtiö tiedotti maanantaina. Päätös, jonka yhtiön hallitus teki emoyhtiön tuella sunnuntaina, tarkoittaa noin 700 ihmisen työn loppumista.

Sulkeminen on odotettu ratkaisu tilauskadosta kärsivältä yritykseltä. STX keskittää nyt toimintansa Turun telakalle, ja työpaikkojen määrä Turun ja Rauman telakoilla vähenee noin 700 henkilötyövuodella vuoden 2014 kesäkuun loppuun mennessä.

STX Finlandin mukaan yhtiön rakennemuutoksella ”turvataan suomalaisen telakkateollisuuden tulevaisuus”. Yhtiön tilaukset ovat pitkään olleet laskussa ja laivanrakennukseen on syntynyt ylikapasiteettia.

Yhtiön mukaan odotettavissa oleva kysynnän volyymi ei riitä ylläpitämään kannattavasti kahta uudisrakennustelakkaa.

–Nyt tehdyt päätökset perustuvat realistiseen arvioon yhtiön nykytilasta sekä tulevaisuuden markkinanäkymistä. Päätöksillä katkaistaan yhtiön kuusi vuotta jatkunut tappiokierre ja luodaan edellytykset kannattavalle liiketoiminnalle, sanoo STX Finlandin varatoimitusjohtaja Jari Anttila tiedotteessa.

STX:n mukaan Turun telakalla voidaan rakentaa kaikkia alustyyppejä, joten rakennemuutos ei kavenna yhtiön tarjontaa eikä supista toiminnan volyymia.

Rakennemuutos koskee koko yhtiötä ja sen henkilöstöä sekä Turussa että Raumalla. STX Finland jatkaa henkilöstön kanssa käymiään neuvotteluita rakennemuutoksen toteuttamisesta, aikataulusta ja vaikutuksista eri henkilöstöryhmiin.

–On valitettavaa, että joudumme tekemään näin rajuja päätöksiä, jotka koskevat erityisen raskaasti Rauman telakkaa. Vaihtoehtona olisi ollut suomalaisen telakkateollisuuden alasajo ja 300-vuotisen laivanrakennushistoriamme päättyminen, Anttila sanoo.

Yhtiö kertoo tarjoavansa rakennemuutoksen seurauksena työttömille jääviksi konkreettisia tuki- ja työllistymistoimenpiteitä, jotka suunnitellaan yhdessä työvoimaviranomaisten kanssa.